KOMISIJOS REGLAMENTAS (EB) Nr. 871/2006
2006 m. birželio 15 d.
nustatantis nevalytos medvilnės faktinę produkciją ir nuo jos priklausantį orientacinės kainos sumažinimą 2005-2006 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Graikijos stojimo aktą, ypač į jo 4 protokolą dėl medvilnės (1),
atsižvelgdama į 2001 m. gegužės 22 d. Tarybos reglamentą (EB) Nr. 1051/2001 dėl pagalbos medvilnės gamybai (2), ypač į jo 19 straipsnio 2 dalies trečią įtrauką,
kadangi:
(1)
2001 m. rugpjūčio 2 d. Komisijos reglamento (EB) Nr. 1591/2001, nustatančio išsamias pagalbos schemos medvilnės sektoriui taikymo taisykles (3), 16 straipsnio 3 dalies pirmoje pastraipoje numatoma, kad faktinė einamųjų prekybos metų produkcija yra nustatoma iki tų prekybos metų birželio 15 d.
(2)
Reglamento (EB) Nr. 1591/2001 16 straipsnio 3 dalies antroje pastraipoje apibrėžtos sąlygos, kurių reikia laikytis siekiant, kad pagamintos nevalytos medvilnės kiekis būtų įtraukiamas į apskaitą kaip faktinė gamyba.
(3)
Atsižvelgdamos į pluošto išeigą kaip kokybės kriterijų, Graikijos valdžios institucijos pripažino, kad 1 122 445 tonos nevalytos medvilnės atitinka reikalavimus pagalbai gauti.
(4)
2 844 tonų nevalytos medvilnės kiekį, kurio 2006 m. gegužės 15 d. Graikijos valdžios institucijos nepripažino atitinkančio reikalavimus pagalbai gauti, pagal minėtų institucijų pateiktą informaciją sudaro 603 tonos medvilnės, kuri buvo išauginta IAKS (Integruota administravimo ir kontrolės sistema) klaidingai deklaruotuose plotuose ir kuri buvo identifikuota kryžminių patikrinimų vietoje metu, 41 tona pernelyg drėgnos medvilnės, kuri pagal minėto reglamento 15 straipsnio 1 dalį nėra atitinkamos ir geros prekinės kokybės produktas, ir 2 200 tonų gaisrų sunaikintos medvilnės.
(5)
2 200 tonų gaisrų sunaikintos nevalytos medvilnės nepriskyrimas faktinei produkcijai yra nepateisinamas. Be to, šis kiekis atitinka Reglamento (EB) Nr. 1591/2001 16 straipsnio 3 dalies 2 pastraipoje nurodytus kriterijus ir todėl tą kiekį privalu pridėti prie 1 122 445 tonų kiekio.
(6)
Todėl atsižvelgiant į pluošto išeigą, kaip kokybės kriterijų, 1 124 714 tonos turi būti laikomos Graikijos nevalytos medvilnės faktine produkcija 2005-2006 prekybos metais.
(7)
Atsižvelgdamos į pluošto išeigą kaip kokybės kriterijų, Ispanijos valdžios institucijos pripažino, kad 355 348 tonos nevalytos medvilnės atitinka reikalavimus pagalbai gauti.
(8)
1 708 tonų nevalytos medvilnės kiekį, kurio 2006 m. gegužės 15 d. Ispanijos valdžios institucijos nepripažino atitinkančio reikalavimus pagalbai gauti, pagal minėtų institucijų pateiktą informaciją sudaro 1 482 tonos medvilnės, kurioms nebuvo taikomos Reglamento (EB) Nr. 1051/2001 17 straipsnio 3 dalyje numatytos plotų sumažinimo nacionalinės priemonės, 21 tona medvilnės, kuri pagal minėto reglamento 15 straipsnio 1 pastraipą nėra atitinkamos ir geros prekinės kokybės produktas, 75 tonos medvilnės, kuri nebuvo deklaruota vadovaujantis Reglamento (EB) Nr. 1591/2001 9 straipsniu, gaisrų sunaikintos 120 tonos medvilnės ir 10 tonų medvilnės dėl to, kad nebuvo laikomasi to reglamento 11 straipsnyje nurodytų sutarties taisyklių.
(9)
10 tonų nevalytos medvilnės ir gaisrų sunaikintos 120 tonų medvilnės nepriskyrimas faktinei produkcijai dėl sutarčių taisyklių pažeidimo yra nepateisinamas. Be to, šis kiekis atitinka Reglamento (EB) Nr. 1591/2001 16 straipsnio 3 dalies antroje pastraipoje nurodytus kriterijus ir todėl tą kiekį privalu pridėti prie 355 348 tonų kiekio.
(10)
Todėl atsižvelgiant į pluošto išeigą, kaip kokybės kriterijų, 355 482 tonos turi būti laikomos Ispanijos nevalytos medvilnės faktine produkcija 2005-2006 prekybos metais.
(11)
Atsižvelgiant į pluošto išeigą kaip kokybės kriterijų, Ispanijos valdžios institucijos pripažino, kad iš Portugalijoje esančių pasėlių plotų gautos 440 tonų nevalytos medvilnės atitinka reikalavimus pagalbai gauti. Šis kiekis atitinka Reglamento (EB) Nr. 1591/2001 16 straipsnio 3 dalies antroje pastraipoje numatytus kriterijus ir dėl šios priežasties tą kiekį privalu laikyti Portugalijos nevalytos medvilnės faktine produkcija 2005-2006 prekybos metais.
(12)
Reglamento (EB) Nr. 1051/2001 7 straipsnio 2 dalyje numatyta, kad tuo atveju, kai prekybos metais faktinės gamybos Ispanijoje ir Graikijoje suma viršija 1 031 000 tonų, to reglamento 3 straipsnio 1 dalyje minima orientacinė kaina tais prekybos metais sumažinama valstybėje narėje, kurioje faktinė gamyba viršija garantuojamąjį nacionalinį kiekį.
(13)
Tačiau jeigu 1 031 000 tonų sumažintos faktinės produkcijos Ispanijoje ir Graikijoje suma yra didesnė kaip 469 000 tonų, 50 % sumažinta orientacinė kaina palaipsniui didinama pagal Reglamento (EB) Nr. 1051/2001 7 straipsnio 4 dalies antroje pastraipoje numatytas taisykles.
(14)
2005-2006 prekybos metais nacionalinis garantuojamasis kiekis viršijamas Ispanijoje ir Graikijoje. 2005-2006 prekybos metais Ispanijos faktinė produkcija nesiekia garantuojamojo nacionalinio kiekio, padidinto 113 000 tonų. Todėl Ispanijai orientacinė kaina turi būti sumažinama 50 % viršijamo kiekio. Graikijoje faktinė produkcija nesiekia garantuojamojo nacionalinio kiekio, padidinto 356 000 tonų. Todėl Graikijai orientacinė kaina turi būti sumažinama 50 % viršijamo kiekio.
(15)
Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2005-2006 prekybos metams nevalytos medvilnės efektyvi produkcija nustatoma taip:
-
1 124 714 tonų Graikijai,
-
355 482 tonos Ispanijai,
-
440 tonų Portugalijai.
2. Nustatoma ši suma, kuria 2005-2006 prekybos metais sumažinama orientacinė kaina:
-
23,280 EUR už 100 kg nevalytos medvilnės Graikijai,
-
22,748 EUR už 100 kg nevalytos medvilnės Ispanijai,
-
0 EUR už 100 kg nevalytos medvilnės Portugalijai.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 15 d.